यमुना जयंती (अंग्रेज़ी: Yamuna Jayanti) वासंतिक नवरात्र की छठ (चैत्र शुक्ल पक्ष षष्ठी) को श्रद्धालु भक्तों द्वारा मनाई जाती है। भारतीय सनातन संस्कृति के अनुसार नदियों को दैवीय रूप में पूजा जाता है। यमुना नदी का उद्गम स्थान हिमालय के हिमाच्छादित श्रंग बंदरपुच्छ में स्थित कालिंद पर्वत है, जिसके नाम पर यमुना को कालिंदजा अथवा कालिंदी कहा जाता है। यमुना देवी के रूप में पूजित हैं। श्रद्धालु भक्तों द्वारा यमुनाजी का जन्मोत्सव यमुना जयंती के रूप में मनाया जाता है।